ועדת הפנים והגנת הסביבה, כנסת 19, פרוטוקול מספר 366, 2014-07-29 09:00

דוד צור: בוקר טוב, אני מתכבד לפתוח את הדיון בנושא הצעת חוק שירותי הדת היהודיים (תיקון מס' 21)(איסור קבלת תמורה בעד עריכת נישואין), התשע"ד-2014, של חברת הכנסת שולי מועלם-רפאלי.

דוד צור: אנחנו מכינים לקריאה שנייה ושלישית, ולאחר שקיימתי בעניין שני דיונים לפחות, והיו מספר דיונים קודם, אנחנו מתחילים בהקראת החוק.

דוד צור: אני רוצה להגיד לפני כן, שאתמול עבר עלינו יום סופר-נוראי, קשה.

דוד צור: מזילים דמעה, חורקים שיניים וממשיכים הלאה.

דוד צור: לבנו עם המשפחות.

דוד צור: תנחומינו, כמובן, למשפחות החללים.

דוד צור: הגענו כבר לחלל ה-53, ואני מקווה שזה ייעצר שם.

דוד צור: החלמה, כמובן, לפצועים.

דוד צור: אנחנו ממשיכים בשגרת החיים.

דוד צור: אנחנו בסופו של דבר חייבים להמשיך בשגרת החיים.

דוד צור: יש לנו יום עמוס גם במליאה, ונרצה להתקדם.

דוד צור: היועצת המשפטית של הוועדה, אני מבקש להתחיל להקריא את הסעיפים.

דוד צור: בתוך הסעיפים נשמע את ההערות של האנשים, ונוכל להתקדם ונעשה הצבעות.

דוד צור: מנהלת הוועדה, תגידי לנו, מי מצביע בשם מי ואיך.

אברהם מיכאלי: מרגי מצביע בשם אזולאי.

דוד צור: מקלב זה מקלב.

לאה קריכלי: שולי במקום קלפה.

דוד צור: וחבר הכנסת מיכאלי לא, כי יש נציג אחד, דוד אזולאי.

לאה קריכלי: חבר הכנסת מקלב במקום אייכלר.

אורי מקלב: הערה לסדר.

אורי מקלב: ברשותך, אדוני היושב-ראש, כדי להבהיר את הדברים, מכיוון שהוועדה הזאת נקבעה אתמול, הודיעו עליה, ואני התחייבתי בוועדת החוקה לנהל ישיבה רבת משתתפים בחוק השותפויות, שנקבעה לעכשיו, לכן, גם בתיאום היועץ המשפטי ולאור הדברים שנאמרו עד עכשיו בהסתייגויות, אני בעצם את ההסתייגויות שהיו לנו בדיונים עד עכשיו, העלינו את זה על הכתב בתיאום עם היושב-ראש, ואני הנחתי את זה לייעוץ המשפטי.

אורי מקלב: אני מבקש לקבל אותן כהסתייגויות של סיעת יהדות התורה.

אורי מקלב: אם ש"ס יצטרפו אליה, זה בסדר מבחינתי.

אורי מקלב: אני רק רוצה לציין גם שיש לנו הבהרה אתמול בעניין הזה, שהחוק שחל לאור זאת, כפי שהובהר באופן מאוד ברור, שאם יוחל החוק הזה, ולא יהיו תקנות, מועצות רבות דתיות לא יוכלו לתת- - - ואם מישהו יירשם לנישואין, ייקבע לו תור לעוד תשעה ועשרה חודשים, כי לא יהיה מי שייתן את השירות הזה.

אורי מקלב: לכן אנחנו סיכמנו בעניין, ואני מבין שזה מסוכם, לא בתור הסתייגות שלי אלא בתור החלטה שלכם, שהחוק הזה יוחל רק לאחר- - -

דוד צור: אני מסכים עם מה שאתה אומר, הרב מקלב, שחייבות להיות תקנות של משרד הדתות לעניין הזה.

דוד צור: משרד הדתות, אין ספק, יעמוד בחלון הזמנים שנאפשר לו כדי לתקן את התקנות.

דוד צור: חברת הכנסת שולי מועלם, אין ספק, תדאג בתוך מפלגתה היא שסגן שר הדתות יוציא תקנות במהרה לעניין הזה.

דוד צור: אני מסכים אתך, שהתקנות חייבות להשלים את החוק – החוק הוא המצפן- - -

שולי מועלם-רפאלי: אמרנו את זה מהיום הראשון.

דוד צור: אני מסכים.

דוד צור: נגיע לזה, ואנחנו מקבלים את זה.

דוד צור: תודה על ההערה, חבר הכנסת מקלב.

דוד צור: בבקשה.

<רוני טיסר: אקריא את הנוסח של החוק, ששונה במקצת מהנוסח שמונח בפניכם בשל ההעברה והשינוי שחבר הכנסת מקלב הבהיר עכשיו.

<רוני טיסר: חוק שירותי הדת היהודיים, התשע"ד–2014.

<רוני טיסר: הוספת סעיף 14ג.

<רוני טיסר: 1.

<רוני טיסר: בחוק שירותי הדת היהודיים [נוסח משולב], התשל"א–1971‏, אחרי סעיף 14ב יבוא: סייגים לקבלת תמורה בעד עריכת נישואין.

<רוני טיסר: 14ג.

<רוני טיסר: (א) בסעיף זה – עבודה פרטית – עבודה מחוץ לרשות המקומית או המועצה הדתית שהוא עובד שלה.

<רוני טיסר: "רב אזורי", "רב יישוב" ו"רב שכונה" – כהגדרתם בסעיף 7(3), (4) ו-(5) לחוק הרבנות הראשית לישראל, התש"ם–1980‏, בהתאמה; "רב עיר" – כהגדרתו בסעיף 15(א)(2).

<רוני טיסר: (ב) רב עיר לא יקבל כל תמורה או טובת הנאה אחרת לבד ממשכורתו בעד נישואין שערך.

<רוני טיסר: (ג) רב שהוא עובד מועצה דתית או רשות מקומית, למעט רב עיר, ובכלל זה רב אזורי, רב יישוב ורב שכונה, לא יקבל כל תמורה או טובת הנאה אחרת לבד ממשכורתו בעד טקסי נישואין שערך לבני זוג שנרשמו לנישואין במועצה דתית או ברשות המקומית שהוא עובד שלה, אלא אם הותר הדבר בתקנות לפי סעיף 14ג(ג) ובכפוף לתנאים שנקבעו.

יעקב מרגי: סליחה, רק שאלת הבהרה, הייעוץ המשפטי של המשרד.

יעקב מרגי: בעבר היה תעריף, רב שכונה או לעובד מועצה דתית על עריכת חופה.

יעקב מרגי: זה עדיין קיים?

קריאה: לא ידוע לי.

אורי מקלב: מה אתה רוצה להבהיר בשאלה שלך?

יעקב מרגי: כשאני הייתי ראש מועצה דתית, היה תעריף לעריכת חופה.

שולי מועלם-רפאלי: אולי שינו את זה.

יעקב מרגי: היו הרבה שינויים.

דוד צור: מספיק מהתקנות שאמרנו- - -

יעקב מרגי: במשרד לשירותי דת יש דורות.

אורי מקלב: אדוני היושב-ראש, אני חושב שחשוב להבהיר, גם משיחות שהיו לי גם עם אנשים מחוץ לשולחן הוועדה, היה נראה שה-700 שקל אגרה אמורה לכסות את כל מה שקורה סביב עריכת החופה.

אורי מקלב: צריך להבין שעריכת חופה, יש בזה פרוצדורה לא מעטה.

אורי מקלב: יש בירורים סביב הדבר הזה, קבלת עדויות.

אורי מקלב: לרב המסדר קידושין, ובכל אופן לרב, יש הרבה עבודה סביב.

דוד צור: חבר הכנסת מקלב, לדעתי זה חלק מהתקנות ששר הדתות יצטרך לקבוע.

דוד צור: גם את התעריפים.

שולי מועלם-רפאלי: אם יחשבו שזה לא מספיק?

שולי מועלם-רפאלי: הם יושבים במשרד.

שולי מועלם-רפאלי: אם הם היו חושבים עד היום שזה לא מספיק, למה הם העלו את זה?

אורי מקלב: כל הסטודנטים, האגרה שלהם זה לא 700 שקל אלא 400 ומשהו, אם אני לא טועה.

דוד צור: הרב מקלב, היתה בסך הכול שאלת הבהרה של חבר הכנסת מרגי.

דוד צור: אנחנו באמצע הקראה.

דוד צור: בואו נשלים אותה ואז תעירו את ההערות.

יעקב מרגי: כי זה היה קשור להקראה.

<רוני טיסר: (ד) לעניין רבנים כאמור בסעיף קטן (ג) יקבע השר בהתייעצות עם נשיא מועצת הרבנות הראשית ובאישור ועדת הפנים והגנת הסביבה של הכנסת הוראות בדבר: (1) מספר טקסי הנישואין שייערכו רבנים ואת תחום עריכתם, שבעדם לא יקבלו כל תמורה או טובת הנאה אחרת לבד ממשרתם.

<רוני טיסר: (2) התשלום המרבי שרבנים רשאים לקבל בעד עריכת טקסי נישואין מעבר למכסה שנקבעה לפי פסקה (1), תקנות אלה ייקבעו בהסכמת שר האוצר.

<רוני טיסר: (3) רישום ודיווח.

<רוני טיסר: כאן אני משנה מהנוסח שמונח לפניכם.

<רוני טיסר: על טקסי הנישואין שערכו הרבנים לפי המכסה שנקבעה, לפי פסקה (1) ומעבר לה ועל התמורה שקיבלו.

דוד צור: למי הדיווח?

<רוני טיסר: זה ייקבע בתקנות.

קריאה: צריך להבין שיש מאות ואלפי עורכי חופות וקידושין.

קריאה: לא יעלה על הדעת שאנחנו נקבל למשרד – רק לצורך הפיקוח על התמורה שהם מקבלים, עם כל הכבוד, זה פשוט לא ריאלי.

שולי מועלם-רפאלי: מצוין, אז בתקנות תקבעו למי צריך יהיה לעשות את הרישום והדיווח.

דוד צור: הצעה: אולי לראש המועצה הדתית?

שולי מועלם-רפאלי: נכון.

שולי מועלם-רפאלי: זה הטבעי ביותר.

שולי מועלם-רפאלי: בתקנות זה מה שתקבעו.

שולי מועלם-רפאלי: הרי האופן הטבעי הוא שזה ידווח לראש המועצה הדתית, כי הוא זה שאמור להחיל עליהם.

קריאה: אנחנו מבקשים לא לשר, אלא למי- - -

שולי מועלם-רפאלי: לא כתוב: לשר.

שולי מועלם-רפאלי: כתוב: ייקבע בתקנות.

דוד צור: רבותיי, סערה נוצרה באולם.

דוד צור: אני גם שאלתי מיידית, כי זה נראה לי לא סביר, כי זה כמויות אדירות.

דוד צור: לכן המרווח שיש לכם פה הוא גדול מאוד.

דוד צור: שתחליטו למי הדיווח.

דוד צור: רק אתם חייבים לראות שאתם עושים עבודתכם נאמנה, והדיווח הוא לרמה בהיררכיה שגם מסוגלת לבקר את הדיווח הזה, וזה לא יהיה דיווח, מה שנקרא, על הנייר.

יעקב מרגי: שאלה: אם כל מהות החוק ותכלית החוק זה שרבנים לא ידרשו תשלום – למה צריך פה: התשלום המרבי?

יעקב מרגי: על איזה תשלום מדברים?

דוד צור: התשלום הנוסף.

שולי מועלם-רפאלי: אלה שמעבר למכסה.

יעקב מרגי: אין מכסה.

שולי מועלם-רפאלי: ברור שיש מכסה.

יעקב מרגי: הפרקטיקה יותר חזקה.

יעקב מרגי: אנחנו מדברים, שהרב צריך לערוך חופה.

יעקב מרגי: כולנו יודעים את השעות.

יעקב מרגי: לא מדברים על יוצאים מן הכלל.

יעקב מרגי: כשמזמינים אותך ב-19:00, הכלה בודקת ב-21:00 אם יש אנשים כדי להיכנס לאולם.

יעקב מרגי: גם רוב האולמות הם לא במרכז העיר.

יעקב מרגי: פעם היה מסורתי, אולם בתוך העיר.

יעקב מרגי: על איזה מכסה?

קריאה: כמות הפעמים בחודש שהוא יכול ללכת ולעשות עבודה בשכר בנוסף כתפקידו כעובד מדינה.

יעקב מרגי: אז אני מבקש אם אפשר, על הדרך, מאחר שיש הרבה סלב נכנסו לנושא של עריכת חופות, שבתקנות יידרשו גם, אם בכלל אפשר שתי חופות בערב אחד, ואם כן, להגביל.

דוד צור: סלבס עובדי מדינה אתה מדבר?

יעקב מרגי: יש סלבס עובדי מדינה ויש סלבס לא עובדי מדינה.

יעקב מרגי: לא נעים להזכיר שמות.

יעקב מרגי: לכן אני נוגע בפרקטיקה.

יעקב מרגי: אני רוצה להתקדם.

יעקב מרגי: בניגוד לדיון הקודם, אני לא רוצה למשוך את הזמן, אבל אם כבר מסדירים ואם כבר מתקנים, צריך להידרש לסוגיה הזאת, אם בכלל אפשר שרב אחד יערוך שתי חופות.

דוד צור: דיווח.

<רוני טיסר: אסביר.

<רוני טיסר: המשרד לשירותי דת ביקש שבמסגרת התקנות הוא יקבע למי מדווחים.

<רוני טיסר: הם לא רוצים שמראש בחקיקה ייקבע שהדיווח יהיה לשר.

קריאה: הלשון: השר או מי שהוא הסמיך לכך – בדרך כלל מי שהוא הסמיך לכך זה בתוך המשרד עצמו.

קריאה: זו בדיוק הבעיה שאנחנו חוששים ממנה.

יעקב מרגי: זו סתם פרוצדורה.

דוד צור: הבעיה היא שתהיה פה היררכיה, שמי שיקבע בתקנות, רק הן חייבות לעבור אישור של ועדת הפנים.

דוד צור: לכן אתם חייבים להתארגן מהר עם התקנות.

דוד צור: מתקדמים.

דוד צור: הסכמנו על זה.

משולם נהרי: שאלה פרוצדורלית: מתי מגישים הסתייגויות?

דוד צור: מייד בסיום ההקראה.

<רוני טיסר: (ה) בכפוף לאמור בסעיף קטן (ג), רב כאמור באותו סעיף קטן, אינו רשאי לערוך טקסי נישואין בתמורה, אלא לאחר שהתמלאו כל אלה: (1) הרב קיבל היתר לעבודה פרטית לפי הוראות כל דין או הוראות מינהל לעניין עבודה פרטית של עובד מועצה דתית או רשות מקומית; (2) הרב השלים את המכסה שנקבעה לפי סעיף קטן (ד)(1); (3) קוימו ההוראות שקבע השר לפי סעיף קטן (ד)(2) ו-(3).

<רוני טיסר: ו.

<רוני טיסר: מידע בעניין זכויות בני זוג שנרשמו לנישואין, ובכלל זה זכותם לשירותי עריכת טקס נישואין ללא מתן תמורה או טובת הנאה אחרת לרב עורך הנישואין, יוצג במקום בולט במקום בולט בשפות עברית, אנגלית, רוסית ואמהרית.

<רוני טיסר: (ז)(1) קיבל רב תמורה או טובת הנאה אחרת בעד טקס נישואין שערך בניגוד להוראות סעיף זה, יהווה הדבר עבירת משמעת לפי הדין המשמעתי החל עליו.

<רוני טיסר: (2) נידון רב כאמור בדין משמעתי ונמצא חייב, רשאי הגוף המוסמך לנקוט כלפיו אמצעי משמעת לפי הדין המשמעתי החל עליו.

<רוני טיסר: הגוף המוסמך כאמור יהיה רשאי נוסף על אמצעי משמעת אחרים המסורים לו, להפקיע את משכורתו החודשית של הרב בסכום שיקבע, שלא יעלה על פי שלושה מהתמורה שקיבל בעד עריכת טקס הנישואין או טקסי הנישואין, ובלבד שהסכום שיופקע כאמור מדי חודש ממשכורתו של הרב לא יעלה על החלק- - - חילקתי את הרצף לפסקאות.

יעקב מרגי: אנחנו לא מחזיקים אותו דף.

שולי מועלם-רפאלי: אתם מחזיקים אותו דף, פשוט היא קוראת לא ברצף אלא היא ממספרת את המשפטים.

<רוני טיסר: אבהיר.

<רוני טיסר: ראשית, יש פה חלוקה לפסקאות.

<רוני טיסר: דבר שני, פסקה (1), בעקבות הדיונים שהיו פה היתה הידיינות על איזו סנקציה תחול על מי שאינו עומד בהוראות החוק.

<רוני טיסר: היתה טענה שצריך להחיל סנקציה פלילית.

<רוני טיסר: בעקבות החלטת הוועדה הוחלט שעל מי שלא יעמוד בהוראות החוק תחול הסנקציה המשמעתית, בדומה לכל עובדי ציבור אחרים, ובנוסף נקבע שיהיה אמצעי משמעת נוסף, שהוא קנס וגובה התמורה שקיבלו עד פי שלושה, אבל שההפקעה מהמשכורת לא תעלה על החלק הששי ממנו.

<רוני טיסר: (3) בסעיף קטן זה, "המשכורת החודשית" – המשכורת הקובעת שלפיה היתה משתלמת קצבתו של העובד אילו יצא לקצבה ביום מתן ההחלטה.

<רוני טיסר: " כאן השינוי כמבוקש.

<רוני טיסר: תקנות ראשונות.

<רוני טיסר: 2.

<רוני טיסר: תקנות ראשונות לפי סעיף 14ג(ג) ייקבעו עד ארבעה חודשים מיום פרסומו של חוק זה.

<רוני טיסר: תחילה.

<רוני טיסר: 3.

<רוני טיסר: תחילתו של חוק זה ביום פרסומן של תקנות כאמור בסעיף 14ג(ג).

<רוני טיסר: אבהיר: החוק לא יחול עד שיפורסמו תקנות.

<רוני טיסר: עם זאת, נקבעה חובת התקנת תקנות תוך ארבעה חודשים מיום פרסום החוק.

שולי מועלם-רפאלי: זה מה שסיכמנו אתמול.

דוד צור: בואו נתחיל.

דוד צור: רבותיי, הערות לגוף החוק, כפי שקראה אותו היועצת המשפטית של הוועדה.

דוד צור: בבקשה.

יעקב מרגי: הערה לפרוטוקול.

יעקב מרגי: אני חושב שהחוק הזה לא היה צריך להיוולד.

יעקב מרגי: יש דין משמעת לעובדי המדינה.

יעקב מרגי: הוא חל על המועצות הדתיות.

יעקב מרגי: אני לא חושב שהיה צריך לחול גם על הרבנים הראשיים, רבני ערים ורבני שכונות ועורכי חופות ככלל, חוק מיוחד ספציפי לרבני ערים.

יעקב מרגי: כשמדובר בסנקציה, אני חושב שזה פוגע במעמד הרבנים ובכבודם.

יעקב מרגי: מטיל גם דופי כביכול בכולם, למרות שמי שאשם, שאם היתה תופעה כזו, זה הרגולטור בלבד.

יעקב מרגי: אף אחד לא.

יעקב מרגי: לא היה צריך לחוקק חוק, אבל מאחר שזה נעשה, אין לנו אלא להביע את מחאתנו.

יעקב מרגי: תודה.

דוד צור: תודה, חבר הכנסת מרגי.

דוד צור: חבר הכנסת דוד אזולאי, אמרת שיש הסתייגויות בשם ש"ס או שלך?

דוד אזולאי: בשם ש"ס.

דוד צור: בבקשה.

דוד אזולאי: בסעיף 14ג(ב).

דוד צור: לא הגשת אותן, אני מבין, לפני כן.

דוד צור: גם לא היה זמן מאתמול.

דוד צור: אין בעיה.

דוד צור: תגיד אותן.

דוד אזולאי: אגיש אותן.

דוד אזולאי: 14ג(ב).

דוד אזולאי: כתוב שם, רב עיר כהגדרתו.

דוד צור: סעיף 15א.

דוד אזולאי: שם מדובר על תפקיד הרב, אבל פה לא כתוב, בהגדרה שם לא כתוב תפקיד הרב.

דוד אזולאי: לא מוזכר כעורך חופות.

דוד אזולאי: אין אזכור, שתפקיד הרב גם לערוך חופות.

<רוני טיסר: נכון, לבד משני דברים שהוא מחויב לפי חוק.

דוד אזולאי: אז מה עושים?

דוד אזולאי: הוא לא מוגדר כעורך חופות, אז מה עושים?

<חזקיהו סאמין: אין כאן חיוב.

דוד אזולאי: אין שום הגדרה שמדברת על עריכת חופה.

דוד צור: מדובר פה על רב העיר.

<ישראל פת: אני ישראל פת, היועץ המשפטי של המשרד לשירותי דת.

<ישראל פת: אין הגדרה בחוק לתפקידי רב.

<ישראל פת: מאידך גיסא, בחוק עצמו הסעיף שהזכרת אותו, סעיף 15, עוסק בהתקנת התקנות לבחירות רבני עיר.

<ישראל פת: כל הסמכויות של רבני עיר, הסמכויות הסטטוטוריות, מוזכרות בחוקים אחרים; לא בחוק הזה.

<ישראל פת: חוק הרבנות הראשית לישראל, למשל, עוסק בנושא הזה של הסמכת רב עיר לרישום נישואין, ולא רק רב עיר; גם רב ישוב, על-ידי מועצת הרבנות הראשית.

<ישראל פת: כנ"ל בפקודת הנישואין והגירושין (רישום).

<ישראל פת: אנחנו תופשים את העניין הזה, שהסמכת רב עיר לרישום נישואין כוללת גם את הכלים- - -

יואב בן צור: היכולת שלו.

יואב בן צור: לא כתפקידו.

<ישראל פת: אגב, מועצת הרבנות הראשית היא זו שמסמיכה את הרבנים לרישום נישואין.

<ישראל פת: זה לא עובד אוטומטית.

<ישראל פת: זה בהתאם לאותו סעיף קטן (2) לחוק הרבנות הראשית לישראל.

<ישראל פת: אגב אורחא אציין שאכן רבני העיר לא בהכרח הם אלה שעורכים את כל החופות בארץ, את כל עשרות-אלפי החופות שנערכות בארץ בשנה, אבל הסמכות נובעת בין היתר מסעיף 15 לחוק.

דוד אזולאי: אין סעיף שמדבר על עריכת חופות על-ידי רב- - -

<ישראל פת: הטענה שלך לכאורה משמיטה את כל הקרקע מתחת לסמכויות בכלל של רבעי עיר.

<ישראל פת: יבוא השואל וישאל, אם כך מה הסמכות של רב עיר לתת כשרות?

<ישראל פת: מה הסמכות של רב עיר לרשום נישואין וכיוצא בזה?

<איגי פז: שלום, אני עו"ד איגי פז ממשרד המשפטים.

<איגי פז: אני רוצה להוסיף על מה שישראל אמר, שכבר היום בתקנות רבני עיר כתוב שרב עיר לא יתמנה לתפקידו – בתקנה 19 – אלא לאחר שחתם על תצהיר שלא יקבל כל תמורה נוספת לבד ממשכורתו מעריכת חופות או ממתן קיום שיעורים.

קריאה: אז למה אתה צריך את החוק הזה?

<איגי פז: אנחנו מקבלים מהחוק הזה כמה דברים: אל"ף, את העניין המשמעתי שמופיע, ובסופו של דבר יש משמעות, אם דבר נכתב בחוק.

דוד צור: חבר הכנסת אזולאי, הבנו את ההערה.

דוד צור: בואו נתקדם.

דוד צור: יש הסתייגות?

דוד אזולאי: כן, אגיש הסתייגות.

דוד אזולאי: שמענו פה את חוות הדעת של שני היועצים המשפטיים.

דוד אזולאי: האם גברתי יכולה להתייחס לנושא?

<רוני טיסר: כפי שאמרתי, אמנם אין הגדרת תפקיד לרב עיר מלבד שני תפקידים שמובהרים בחקיקה, שזה של רישום נישואין וניהול מערך הכשרות.

<רוני טיסר: כפי שאמרו, כבר היום אסור לרב עיר לעבוד עבודה פרטית בתחומים שעו"ד איגי פז ציין.

<רוני טיסר: הסיבה שהפנינו להגדרה זו סיבה טכנית לחלוטין, כלומר שיהיה מובן למה הכוונה במונח רב עיר.

<רוני טיסר: כלומר ההגדרה לא כוונה למנות את תפקידיו ואת מסגרת תפקידו של הרב, בניגוד לתפקידים אחרים, בהם כן אמרנו בחקיקה ובצורה מפורשת, שייקבעו בתקנות מסגרת התפקיד, כי כאן אנחנו בעצם מאפשרים לרבנים מעבר למסגרת התפקיד כן לקבל תמורה בעד עריכת הנישואין בכפוף להיתר לעבוד.

דוד צור: רבותיי, אני לא רוצה להיתקע שם.

דוד צור: הגדרת הרב עיר יכולה להיות לא במסגרת החוק הזה.

דוד צור: אני לא פה עכשיו הולך להגדיל את תפקידי רב העיר במסגרת החוק הזה.

דוד צור: זה משהו שמשרד הדתות הבהיר מן הסתם.

דוד צור: אנחנו מפנים להגדרה של סעיף 15א.

דוד אזולאי: אני מבקש להוסיף בהסתייגות הראשונה שלי שתפקיד הרב, יהיה גם עורך חופות.

דוד צור: מי בעד ההסתייגות?

דוד צור: או אתה רוצה להשמיע את כל ההסתייגויות, ונצביע על כולן?

<רוני טיסר: אתה רוצה שבמסגרת התקנות שהשר קובע, וקובע את מסגרת התפקיד, הוא גם יקבע לרב עיר את מסגרת תפקידו לעניין החופות?

<רוני טיסר: טוב.

דוד צור: בבקשה.

<יהושע ישי: בפן הפרקטי, לא לפי הסכם קיבוצי של רבני השכונות ולא לפי הגדרת תפקידו של רב העיר בחקיקה, אין להם חובה לערוך חופות.

<יהושע ישי: יבוא זוג, יירשם לנישואין, אפנה אותו לרב מסוים לערוך את החופה.

<יהושע ישי: הרב, מבחינתו, יגיד- - - בפן הזה אנחנו נמצאים בבעיה.

שולי מועלם-רפאלי: טוב שאנחנו מחוקקים את החוק הזה.

דוד צור: הבנתי מה שאתה אומר.

דוד צור: השר יקבע במסגרת התקנות את תפקידי רב העיר.

דוד צור: אני לא נכנס פה – לא חברת הכנסת שולי מועלם דרך החוק הזה מגדירה את תפקידיו.

<יהושע ישי: לכן אני אומר, אל"ף, אי-אפשר להגדיר את התפקידים.

<יהושע ישי: גם דרך התקנות אתה לא יכול להגדיר את תפקידם, כי התקנות הללו יכולות לחול מכאן ולהבא.

<יהושע ישי: מכאן ולהבא אין יותר- - - כי לא מתמנים חדשים, וכל אלה שהתמנו, מונו לפני שנת 2000.

<יהושע ישי: יש הסכם קיבוצי.

<יהושע ישי: אני יכול לתת לך רעיון, לבוא בניסיון במסגרת ההסכם הקיבוצי, לומר: טוב, רבותיי, קחו בחשבון שמהיום- - -

שולי מועלם-רפאלי: איפה הייתם עד היום?

שולי מועלם-רפאלי: אתם כל פעם מעלים פה נושאים שאני עומדת נדהמת מזה שעד היום לא מצאתם לנכון, עובדי ציבור לא העלו את הרעיונות האלה עד היום.

דוד צור: אמרתי לחבר הכנסת מרגי שלא הסדרנו את הנושא הזה.

יעקב מרגי: הרגולטור כשל.

דוד צור: הרב יהושע, אני מבקש לעצור פה.

דוד צור: אני לא מקיים פה דיון עכשיו על הרבנות באופן כללי.

דוד צור: חבר הכנסת אזולאי, תמשיך בבקשה עם ההסתייגויות.

דוד אזולאי: אדוני היושב-ראש, לגבי ההסתייגות הראשונה שלי, אני לא רוצה לעכב כרגע את הדיון.

דוד אזולאי: אני עדיין לא שלם עם זה, ומבקש בכל זאת לשבת עם היועצת המשפטית של הוועדה, לשמוע את חוות דעתה בנושא הזה.

דוד אזולאי: אחר כך אקבל החלטה, אם להגיש את ההסתייגות או לא.

דוד אזולאי: לכן אני מבקש כרגע לא להעמיד את זה להצבעה.

דוד צור: אז אני לא רואה את זה כהסתייגות.

דוד צור: גם אם מצביעים, אתה יכול אחרי זה למשוך את ההסתייגות.

דוד אזולאי: אני עובר לסעיף הבא, סעיף (ג).

דוד אזולאי: כתוב: או במועצה הדתית או ברשות המקומית.

דוד אזולאי: אני לא יודע ממתי ברשות המקומית נרשמים לנישואין, לכן אני מבקש למחוק את הפסקה: ברשות המקומית.

דוד אזולאי: שיישאר רק במועצות הדתיות.

<רוני טיסר: יש אפשרות להירשם שם.

<רוני טיסר: אין אפשרות לקחת אגרה שם.

שולי מועלם-רפאלי: יש אפשרות כזו בחוק.

שולי מועלם-רפאלי: אי-אפשר להוריד את זה.

שולי מועלם-רפאלי: אם בחוק אפשר להירשם ברשות מקומית- - -

דוד צור: מי בעד ההסתייגות של חבר הכנסת אזולאי?

דוד צור: מי נגד?

דוד צור: הצבעה בעד ההסתייגות – אין נגד – רוב גדול ההסתייגות לא עברה.

דוד צור: ההסתייגות נפלה.

דוד אזולאי: סעיף (ד), עמ' 2.

דוד אזולאי: סעיף (2), התשלום המרבי.

דוד אזולאי: בהסכמת שר האוצר.

דוד אזולאי: אני רוצה לדעת אם יש כיסוי תקציבי, אם זה יופיע בתקציב ובאילו סכומים מדובר.

דוד צור: זה לא קשור לעניין תקציבי.

שולי מועלם-רפאלי: זה במסגרת עבודה פרטית.

יעקב מרגי: היועצת המשפטית אמרה שאם יוסדר הנושא של התשלום לרבנים באמצעות המועצה הדתית או תשלום פרטי?

<רוני טיסר: לא, אבהיר.

<רוני טיסר: מה שנקבע בתקנות זה גובה התשלום שרב רשאי לקבל עבור חופות שהוא עושה במסגרת עבודתו הפרטית.

יעקב מרגי: ממי?

<רוני טיסר: מבני הזוג.

<רוני טיסר: אם זה עבודה פרטית, הוא מקבל את זה מבני הזוג.

דוד צור: אין פה סעיף תקציבי.

<רוני טיסר: אתם יכולים לבקש שזה יגיע דרך המועצה הדתית, שבני הזוג ישלמו למועצה הדתית.

דוד צור: השאלה שלך, אם הוא מקבל כסף ביד.

יעקב מרגי: רב שכונה, חלק מהגדרת תפקידו, לערוך חופה.

יעקב מרגי: אני לא מבין מה זה ללכת עם, להרגיש בלי.

יעקב מרגי: מה זה, במסגרת עבודתו הנוספת?

יעקב מרגי: מה, הוא יפתח עכשיו עוסק מורשה לעניין – מה?

יעקב מרגי: עריכת חופות- - -

<רוני טיסר: באמת שאלה, האם רב שזו מסגרת תפקידו לערוך עבודה פרטית- - -

יעקב מרגי: המחוקקת חשבה לעשות את זה.

שולי מועלם-רפאלי: אני חייבת להביע פה מחאה נמרצת, חבר הכנסת מרגי.

שולי מועלם-רפאלי: אני עונה.

שולי מועלם-רפאלי: אני לא נעלבת.

יעקב מרגי: אל תיקחי את זה אישית.

שולי מועלם-רפאלי: אני לא לוקחת את זה אישית.

שולי מועלם-רפאלי: משך חודשים פה ניסיתם להסביר שלשופטים מאפשרים עבודה פרטית בתור מרצים ולעורכי דין מאפשרים עבודה פרטית בתור מרצים, ואיך אני פוגעת בהכנסה של הרבנים.

שולי מועלם-רפאלי: אתה לא בן אדם יחיד.

שולי מועלם-רפאלי: אני אומרת לך- - -

יעקב מרגי: כמי שהיה ראש מועצה אומר לך חד-משמעית, בהשקפת עולמי רב שכונה בהגדרת תפקידו, זו המשכורת שלו.

שולי מועלם-רפאלי: מעולה, אז אפשר לשנות ואסור יהיה לו לערוך חופות.

יעקב מרגי: תנו לי לבטא את התהייה.

דוד צור: אנחנו לא רוצים לפגוע בהם.

דוד צור: כרגע זה קורה, הרב מרגי.

פנינה תמנו: התחושה היא שאם המשכורת לא מספקת, זה משהו אחד, אבל אם יש להם משכורת מהמדינה, והיא משכורת נאותה וראויה- - -

דוד צור: רגע, חבר הכנסת מרגי, אני רוצה שהיועצת המשפטית תבהיר את העניין.

פנינה תמנו: רק אם אפשר להשלים את המשפט שלי.

פנינה תמנו: אבל אם המשכורת היא ראויה ונאותה, ואכן בפועל בפרקטיקה של המציאות אנחנו רואים שנערכות חופות, הרי בסופו של דבר נשים מסגרת נכונה שהיא לא יותר מדי לקחת, אבל גם לא יותר מדי לגרום להם לפגיעה כלכלית.

פנינה תמנו: אני חושבת שראוי לשים גדרות וסייגים, במיוחד שזה יכול להוסיף – זה רק מוסיף, כי רב הוא לא מרצה באקדמיה, וזה ודאי משהו אחר לגמרי.

פנינה תמנו: לכן חשוב שיהיו גדרות.

יעקב מרגי: לא אמרתי שרב שכונה- - -

פנינה תמנו: הגישה שלי בתפישת עולמי זה שודאי אני מצפה מרב יותר מכל אדם אחר שעובד ברשות המדינה.

יעקב מרגי: רק משפט.

יעקב מרגי: אני לא מתנגד שרב, שיש לו התמחות גם במשפטים, יעשה עבודה נוספת במכללה, אבל כשאתה אומר לי שהוא רב שכונה, מהות תפקידו, אאפשר לו לעשות אותה עבודה בתשלום נוסף ממקור אחר – לא.

יעקב מרגי: זה חוטא למטרה.

דוד צור: זה החוק אומר.

דוד צור: זה הרישא של החוק.

דוד צור: בסיפא הוא אומר: מכיוון שבתוך עמנו אנחנו חיים, וכיוון שממילא הם גובים כסף, אנחנו רוצים לייצר נורמה שבה המשרד מעורב בזה, יש מכסות, יש תשלום, יש תקנות.

דוד צור: שהוא יידע שזו עבודה נוספת בשכר, שהיא מותרת לו.

דוד צור: אגב, גם שוטרים- - -

יעקב מרגי: אתה יודע מה יקרה?

דוד צור: חבר הכנסת מרגי, כל המהות של החוק היא לנסות לטפל באיזו לקונה שקיימת.

יעקב מרגי: יושבים פה אנשי המשרד.

יעקב מרגי: יושב פה ראש מועצה מנוסה.

יעקב מרגי: מה יקרה – אני ראש מועצה דתית, יש לי רבני שכונות.

יעקב מרגי: אני מנהל מחלקת הנישואין, מחלק את החופות.

יעקב מרגי: אני מטיל מטלות על רבני שכונות.

יעקב מרגי: מה הוא יגיד לי: לא יכול היום, לא יכול מחר – למה?

יעקב מרגי: יש לי קבלת קהל פרטית שלי בשכונה, ושם כבר תפוס לי היום הזה, ואין לי שום סנקציה כמעביד.

יעקב מרגי: אני בא לתקן או לקלקל בחוק הזה?

דוד צור: אנחנו באים לתקן.

יעקב מרגי: אני חושב אסור לרב שכונה עריכת חופות במסגרת עבודה נוספת.

דוד צור: תודה.

דוד צור: חבר הכנסת אזולאי, תמשיך בבקשה בהסתייגויות.

דוד אזולאי: אני רוצה להמשיך ולחדד את השאלה.

דוד צור: לא, הסתייגויות.

דוד צור: אם לא, אני הולך להצביע על כל החוק, כי זה לא עובד בשיטה שאני מכיר.

דוד צור: אני רוצה שתביעו את ההסתייגויות לנוסח החוק, כפי שהקריאה אותו היועצת המשפטית.

דוד צור: אתה בסעיף ד(2).

דוד צור: שאלת לגבי שר האוצר.

דוד צור: אז אל"ף, אין פה משמעות תקציבית.

דוד צור: איך אתה רוצה שהנוסח יהיה?

דוד צור: אתה רוצה שזה יימחק?

דוד אזולאי: שהמדינה לא תממן, כך אני מבין מהתשובה.

דוד צור: זה גם לא משתמע מהחוק.

דוד אזולאי: לא, מהחוק משתמע ככה: תקנות אלו ייקבעו בהסכמת שר האוצר.

דוד צור: כל דבר שגובים כסף, שר האוצר קובע את הסכום, בהתייעצות עם שר האוצר, מכיוון שמדובר פה במשהו תקציבי.

דוד צור: אם אתה רוצה שהוא יימחק מפה, זו ההסתייגות.

דוד צור: להוריד אותו?

דוד צור: למחוק אותו.

דוד צור: מי בעד ההסתייגות של חבר הכנסת אזולאי?

דוד צור: מי נגד?

דוד צור: הצבעה בעד ההסתייגות – 2 נגד – רוב גדול ההסתייגות לא עברה.

דוד צור: בעד – 2.

דוד צור: נפל ברוב קולות.

דוד צור: חבר הכנסת אזולאי.

דוד אזולאי: לגבי עבודה נוספת של רב.

דוד אזולאי: עמ' 3, סעיף 1 למעלה.

דוד אזולאי: פה נשאלת השאלה, מה קורה עם רבנים שהם גם מוהלים וגם שוחטים בישוב שלהם – האם זו עבודה נוספת או לא?

דוד אזולאי: אם זו לא עבודה נוספת וזה מוכר, אין בעיה.

דוד אזולאי: אם לא, צריך להכניס את זה כהסתייגות.

דוד צור: ייקבע בתקנות, לדעתי.

<רוני טיסר: לא, עובדי ציבור ככלל צריכים לקבל היתר לעבודה פרטית, על כל עבודה פרטית.

<רוני טיסר: אם הם מוהלים ומקבלים על זה כסף, הם צריכים לבקש עבודה פרטית.

דוד אזולאי: לא.

דוד אזולאי: הרבה רבנים, במיוחד רבני ערים, רבני התיישבות, עוסקים בין היתר- - -

דוד צור: במסגרת עבודתם או בנוסף?

<רוני טיסר: אם הם מקבלים על זה תמורה, הם צריכים לקבל- - -

קריאה: זה לא מחויב ממסגרת עבודתם.

<רוני טיסר: אבל עדיין הם צריכים לקבל היתר לעבודה פרטית.

דוד צור: זו עבודה נוספת.

<ישראל פת: לגבי רבני התיישבות, יש תוספת מובנית בשכר של רב התיישבות, כשיש לו תעודת שוחט.

דוד אזולאי: ומוהל?

יעקב מרגי: לא מוגדר.

<ישראל פת: ההיסטוריה של חקיקת חוק תקציבי שירותי הדת היהודיים- - -

דוד אזולאי: זה נחשב עבודה נוספת?

דוד צור: הוא שואל, אם זה ייחשב לו במכסה.

פנינה תמנו: השאלה, האם צריך להבהיר פה שזה המכסה שקובע שר האוצר.

דוד צור: השאלה, אם זה יהיה בתקנות.

<רוני טיסר: המכסה היא טקסי הנישואין והתחום, וזה בלבד.

דוד צור: חבר הכנסת אזולאי, שמעת את זה?

דוד צור: אנחנו לא רוצים לפגוע בו.

דוד צור: מדובר פה במכסה נפרדת לחופות.

דוד צור: זה טוב.

פנינה תמנו: זה טוב.

דוד צור: זה מה שייקבע בתקנות.

שולי מועלם-רפאלי: השארנו את המרחב למשרד.

דוד צור: חבר הכנסת אזולאי, אם כך אין הסתייגות – הבהרה לפרוטוקול של היועצת המשפטית?

דוד אזולאי: אני מקבל את ההבהרה, שזה לא מחייב אישור של עבודה נוספת.

<רוני טיסר: לא, לא אמרתי שזה לא מחייב אישור של עבודה נוספת; אמרתי שזה לא נחשב לעניין המכסה, כלומר כשהוא יבוא לערוך חופה, לא יגידו לו- - -

דוד צור: האם הוא גם מוהל.

דוד אזולאי: למרות מה שנאמר פה אני מבקש שתחילת תוקפו של החוק יהיה כפוף לפרסום התקנות.

דוד צור: זה כתוב בנוסח: ביום פרסומן של התקנות.

דוד אזולאי: אני לא מתייחס לכניסת החוק לתוקפו, כי פה שמעתי ארבעה חודשים.

דוד אזולאי: אז יכול להיות שהחוק ייכנס לתוקפו עוד ארבעה חודשים, אבל התקנות, מניסיוננו פה- - -

דוד צור: זה כל העניין, שיש פה התניה.

דוד אזולאי: אני מבקש להתלות אחד בשני.

דוד צור: יש.

שולי מועלם-רפאלי: היא הקריאה את זה.

שולי מועלם-רפאלי: הרי זה מה שסיכמנו מהיום הראשון.

דוד צור: אז בואו נצביע על ההסתייגויות, ונאשר אותה.

פנינה תמנו: בדיוק.

שולי מועלם-רפאלי: אני לא רוצה לאשר את ההסתייגות.

דוד אזולאי: הנוסח לא נראה לי.

דוד צור: היועצת המשפטית תבהיר את הנוסח כדי שתנוח דעתך.

<רוני טיסר: סעיף 3 אומר:

<רוני טיסר: תחילתו של חוק זה ביום פרסומן של תקנות כאמור בסעיף 14ג(ג).

<רוני טיסר: כיוון שההסכמה הזאת היתה אתמול בלילה, אני חושבת שזה לא מופיע בנוסח שלפניכם.

<רוני טיסר: לכן הקראתי את זה.

דוד צור: סיימנו עם כל ההסתייגויות של חבר הכנסת?

דוד אזולאי: עוד אחת בשם שר הדתות לשעבר.

דוד אזולאי: רב שכונה לא יוכל לקבל אישור עבודה נוספת על עריכת חופות.

<רוני טיסר: אתה רוצה שיהיה איסור, כלומר הם לא יוכלו לקבל תמורה עבור מה שהם עושים- - -

דוד צור: מי בעד ההסתייגות של סיעת ש"ס?

דוד צור: מי נגד?

דוד צור: הצבעה בעד ההסתייגות – 2 נגד – רוב גדול ההסתייגות לא עברה.

דוד צור: בעד – 2.

יעקב אשר: אנחנו מצטרפים לכל ההסתייגויות של ש"ס, קבוצת יהדות התורה.

דוד צור: להצביע עליהן?

דוד צור: הסתייגויות לדבר במליאה.

<רוני טיסר: ההסתייגות הראשונה שחבר הכנסת אזולאי אמר, אמרת שאתה לא בטוח לגביה – לא הצבענו עליה, שהשר- - -

שולי מועלם-רפאלי: שביקשת לשבת עם רוני, אז לא הצבענו על זה.

דוד אזולאי: את רוצה להצביע על זה?

<רוני טיסר: אתה יכול למשוך אותה.

דוד אזולאי: בסדר.

דוד אזולאי: אני מעדיף שנצביע עליה.

דוד צור: מי בעד ההסתייגות של ש"ס לסעיף 14ב?

דוד צור: מי נגד?

דוד צור: הצבעה בעד ההסתייגות – 2 נגד – 5 ההסתייגות לא עברה.

דוד צור: ההסתייגות נפלה.

<רוני טיסר: עכשיו יש ההסתייגויות של סיעת יהדות התורה.

דוד צור: הצטרפו.

<רוני טיסר: יש נוספות.

<רוני טיסר: יש להם איזה 12 הסתייגויות.

דוד אזולאי: אני רק מבקש הערה.

דוד אזולאי: אנחנו תנועת ש"ס מצטרפת לכל ההסתייגויות- - -

דוד צור: בסדר.

דוד אזולאי: אני מציע שנשאיר את זה לדיונים במליאה.

דוד צור: חבר הכנסת אשר.

יעקב אשר: ההסתייגויות שלנו הוגשו, ואין טעם לדעתי לומר אותן.

דוד צור: אתה רוצה שנצביע על כולן?

יעקב אשר: כן.

יעקב אשר: אני רוצה לומר מילה אחת במסגרת ההסתייגויות.

יעקב אשר: יש דברים שבאים באמת מתוך כוונות טובות, לעשות הסדרה של דברים וכו', והכול טוב ויפה, אבל יש כאן מגמה, כפי שבאה לידי ביטוי בדיונים, שבסופו של יום, רוצים להקים פה איזו אלטרנטיבה למוסד הרבנות, ולכן ההסתייגויות.

דוד צור: להפך.

דוד צור: זה האיר את הלקונה, ולדעתי- - -

יעקב אשר: אנחנו בדיוק בהסתייגויות מנסים לגרום לכך שלא יהיה מצב שבו על-ידי כביכול עשיית איזה סדר מסוים, ואגב, אנחנו מסכימים בדברים מסוימים לעשות את הסדר, אבל מישהו אחר או גוף אחר ישתחל פנימה למערכת בצורה כזו או אחרת ללא שום ביקורת, ללא שום אחריות.

יעקב אשר: הפרטה דה פקטו של שירותי הדת, ואני מתפלא על יוזמי החוק, שגרמו לכך.

דוד צור: ההסתייגות הראשונה, נא לקרוא אותה.

<רוני טיסר: אקריא אותן כפי שהוגשו לי.

<רוני טיסר: על רב עיר לא יחול איסור מוחלט על קבלת תמורה בעד עריכת טקסי נישואין אלא אותן הוראות החלות על שאר הרבנים עובדי הציבור המאפשרות קבלת תמורה לאחר קבלת היתר כאשר הרב מילא את מסגרת תפקידו, שתיקבע בתקנות.

דוד צור: מי בעד?

דוד צור: מי נגד?

דוד צור: הצבעה בעד ההסתייגות – 2 נגד – 5 ההסתייגות לא עברה.

דוד צור: בעד – 2, נגד – 5.

דוד צור: נפלה.

<רוני טיסר: הסעיף שקובע דין משמעתי נוסף יימחק, סעיף קטן (ז).

דוד צור: מי בעד?

דוד צור: מי נגד?

דוד צור: הצבעה בעד ההסתייגות – 2 נגד – 5 ההסתייגות לא עברה.

דוד צור: בעד – 2, נגד – 5.

<רוני טיסר: סעיף 2, שקובע חובת התקנת תקנות ראשונות, יימחק.

דוד צור: מי בעד?

דוד צור: מי נגד?

דוד צור: הצבעה בעד ההסתייגות – 2 נגד – 5 ההסתייגות לא עברה.

דוד צור: בעד – 2, נגד – 5.

דוד צור: נפל.

<רוני טיסר: בהגדרה "עבודה פרטית", בסופה יבוא: הניתן על-ידי יושב-ראש המועצה הדתית.

דוד צור: מי בעד?

דוד צור: מי נגד?

דוד צור: הצבעה בעד ההסתייגות – 2 נגד – 5 ההסתייגות לא עברה.

דוד צור: בעד – 2, נגד – 5.

דוד צור: נפל.

<רוני טיסר: בסעיף 14ג(א) אחרי המילים: רב שכונה, יבוא: עמותה שעוסקת בעריכת נישואין- - -

דוד צור: מי בעד?

דוד צור: מי נגד?

דוד צור: הצבעה בעד ההסתייגות – 2 נגד – 5 ההסתייגות לא עברה.

דוד צור: בעד – 2, נגד – 5.

<רוני טיסר: בסעיף 14ג(ב) לאחר המילים: לבד ממשכורתו בעד טקסי נישואין שערך, יבוא: אך יוכל לקבל עבור חופות שערך לתושבים מעיר אחרת, ובלבד שהסכום לא יהיה גבוה מהסכום שקבע השר בתקנות.

<רוני טיסר: הם רוצים שרבני ערים, הם יוכלו לערוך טקסי- - -

יעקב אשר: שולי, דברי אתי.

שולי מועלם-רפאלי: דיברתי כל כך הרבה, חבר הכנסת אשר.

שולי מועלם-רפאלי: כיוון שמלכתחילה, כפי שאמרת, אתה מתפלא עליי, נשאיר את זה במסגרת ההתפלאות.

דוד צור: מי בעד?

דוד צור: מי נגד?

דוד צור: מי נמנע?

דוד צור: הצבעה בעד ההסתייגות – 2 נגד – 5 נמנעים - 1 ההסתייגות לא עברה.

דוד צור: בעד – 2, נגד – 5.

רוברט אילטוב: אני נמנע הפעם...

יעקב אשר: האמת, באמת אין שום סיבה שלא.

יעקב אשר: אם זה מוצדק, אם יקבע השר בתקנות- - -

שולי מועלם-רפאלי: כי כבר היום זה שם.

שולי מועלם-רפאלי: לא באמת נכנסת לעומק החוק.

יעקב אשר: זה בדיוק הטענה של קודם, כי גם היום עושים עבודה נוספת.

<רוני טיסר: סעיף 14ג(ג).

<רוני טיסר: שוב, אחרי המילים: רב שכונה, יבוא: עמותה או רב מטעמה.

דוד צור: מי בעד?

דוד צור: מי נגד?

דוד צור: הצבעה בעד ההסתייגות – 2 נגד – 5 ההסתייגות לא עברה.

דוד צור: בעד – 2, נגד – 5.

<רוני טיסר: אחרי המילים: לא יקבל כל תמורה או טובת הנאה אחרת לבד ממשכורתו, יבוא: למעט סכום של 180 שקלים והחזר דמי הנסיעות.

<רוני טיסר: זה בסעיף 14ג(ג).

דוד צור: מי בעד?

דוד צור: מי נגד?

דוד צור: הצבעה בעד ההסתייגות – 2 נגד – 5 ההסתייגות לא עברה.

דוד צור: בעד – 2, נגד – 5.

<רוני טיסר: רב המשמש במשרה חלקית יהיה רשאי לגבות תמורה נוספת עבור עריכת הטקס, ובלבד שהסכום החודשי לא יעבור את גובה המשכורת של רב במשרה מלאה.

דוד צור: מי בעד?

דוד צור: מי נגד?

דוד צור: הצבעה בעד ההסתייגות – 2 נגד – 5 ההסתייגות לא עברה.

דוד צור: ההסתייגות נפלה.

<רוני טיסר: בסעיף 14ג(ד1) לאחר המילים: שר האוצר, יבוא: ובאישור ועדת הפנים והגנת הסביבה.

דוד צור: מי בעד?

דוד צור: מי נגד?

דוד צור: הצבעה בעד ההסתייגות – 2 נגד – 5 ההסתייגות לא עברה.

דוד צור: בעד – 2.

<רוני טיסר: בסעיף 14ג(ז2) בסיפא יבוא: עמותה או רב מטעמה שעברו על הוראות חוק זה, ינוכה מהתמיכות שהעמותה מקבלת פי שלושה מתמורה שהתקבלה בעד עריכת הטקס, ובנוסף, אם העמותה מוכרת כמוסד ציבורי לפקודת מס הכנסה, סעיף 46, לא יתאפשר לעמותה לחדש את האישור הנ"ל למשך עשר שנים.

דוד צור: חבר הכנסת אשר, צריך יום לימודים ארוך כדי להבין את הנוסחה הזאת שקבעת.

יעקב אשר: זה נוסחה של שכר ועונש.

יעקב אשר: אחד שעובד- - -

דוד צור: זה נקבע בתקנות.

דוד צור: לא נכנסים לעניין- - -

יעקב אשר: אבל למה הזלזול בזה?

דוד צור: בכלל לא.

דוד צור: אני אומר שזה מורכב.

יעקב אשר: מאחר ששם הכול חשוך, בתוך אותם 3.5 מיליון יש ויכוח, אם זה 3.5 או 4, לפחות יורידו משם פי שלושה.

יעקב אשר: אולי זה יהיה הרתעה.

דוד צור: הבנתי.

דוד צור: מי בעד?

דוד צור: מי נגד?

דוד צור: הצבעה בעד ההסתייגות – 2 נגד – 5 ההסתייגות לא עברה.

דוד צור: בעד – 2, נגד – 5.

דוד צור: נפל.

יעקב אשר: אני רוצה להוסיף עוד שתי הסתייגויות.

יעקב אשר: אני חושב שהיא סיימה.

דוד צור: היא סיימה להקריא את ההסתייגויות שלכם.

<רוני טיסר: סיימתי, רק יש תיקון, קודם היתה טעות: במקום 4 בעד ואחד נמנע – 4 נגד ואחד נמנע.

<רוני טיסר: שיהיה ברור שההסתייגות נפלה.

דוד צור: מה שתי ההסתייגויות הנוספות?

יעקב אשר: אני רוצה להוסיף כאן, שמאחר שכל מטרת החוק הזה, להקל על האזרחים, ושלא ייקחו מהאנשים סתם כסף והכול, אני חושב שבמסגרת הימים האלה והיום הזה, שאנחנו הולכים לעבור תכף בוועדה אחרת, להוסיף שיהיה אפס מע"מ על השירותים הללו שניתנים לציבור בתור הסברת פנים לציבור.

יעקב אשר: זה דבר ראשון.

דוד צור: מי בעד?

דוד צור: מי נגד?

דוד צור: הצבעה בעד ההסתייגות – 2 נגד – 5 ההסתייגות לא עברה.

דוד צור: בעד – 2, נגד – 5.

דוד צור: ההסתייגות נפלה.

דוד צור: יצירתי ביותר.

יעקב אשר: והסתייגות אחרונה, להחליף את השם של החוק, מהצעת חוק שירותי הדת היהודיים- - -

<רוני טיסר: לא, כיוון שזה תיקון לחוק קיים, אי-אפשר להסתייג לשם החוק.

יעקב אשר: אומר לפרוטוקול: פגיעה בשירותים.

יעקב אשר: ניסיון להכנסת גורמים- - -

דוד צור: סיימנו את כל ההסתייגויות.

דוד צור: יש הסתייגויות נוספות?

דוד צור: אנחנו מצביעים על כל החוק כנוסח הוועדה, כפי שקראה אותו היועצת המשפטית של הוועדה, בלי ההסתייגויות.

יעקב מרגי: בתוספת- - -

<רוני טיסר: הקראתי את זה.

דוד צור: היא הקריאה את זה.

דוד צור: כנוסח הוועדה.

דוד צור: מי בעד כנוסח הוועדה?

דוד צור: מי נגד?

דוד צור: הצבעה בעד - 5 נגד – 2 אושר.

דוד צור: בעד – 5, נגד – 2.

דוד צור: החוק עבר.

דוד צור: חזק וברוך.

שולי מועלם-רפאלי: חזק וברוך.

דוד צור: תודה רבה, הישיבה נעולה.